backgammon
Store norske leksikon,Sport og spill,Spill,Brettspill
Backgammon er et brettspill for to personer. Hver spiller har 15 brikker, det ene settet lyse og det andre mørke. Brikkene flyttes etter terningkast, og spillet vinnes av den som først får flyttet alle sine brikker fra startoppstillingen og ut av brettet.
Brettet er firkantet med tolv kileformede felt (punkter) etter hverandre langs to av sidene, avvekslende lyse og mørke. Det er også delt på tvers av en forhøyning som kalles baren, i et indre og et ytre område (hjemland), og dermed får brettet fire kvadrater, hver med seks felt. Spilleregler Brikkene skal først flyttes forover til eget indre område, deretter ut av brettet. De to spillerne flytter følgelig i motsatte retninger. Man kaster etter tur to terninger. Viser terningene for eksempel 6 og 2, kan man enten flytte to brikker henholdsvis seks og to felt, eller én brikke åtte (6+2) felt. Slår man en dublett (for eksempel 5+5), teller øynene dobbelt, og man kan flytte opptil fire brikker til sammen 20 felt. Det er ikke lov å flytte til et sperret felt, det vil si et felt der motstanderen har to eller flere brikker. Man kan heller ikke flytte en brikke til et åpent felt hvis man må mellomlande på et sperret felt. Når man summerer begge terningers øyne til ett trekk, utføres dette nemlig som to separate trekk etter hverandre (6+2 eller 2+6). I eksempelet ovenfor kan man derfor ikke flytte brikken åtte felt hvis både felt 6 og 2 (regnet fra startfeltet) er sperret. Hvis en brikke flyttes til et felt hvor det står én motstanderbrikke fra før, slås denne ut og settes på baren. Alle utslåtte brikker slås inn på brettet igjen (i motstanderens indre område) etter kast med to terninger. Er begge felt som terningene anviser sperret, må man stå over, da alle utslåtte brikker må slås inn igjen før man kan flytte andre brikker. Når en spiller har flyttet alle sine brikker inn i eget indre område, kan vedkommende begynne å flytte brikkene ut av brettet. Den som først får flyttet alle sine brikker ut, vinner spillet. Poengberegning Vinneren får ett poeng hvis motstanderen også har flyttet ut minst én brikke, to poeng (gammon) hvis motstanderen ikke har flyttet ut noen brikker og tre poeng (backgammon) hvis motstanderen i tillegg har brikker som er utslått eller fremdeles står i vinnerens indre område. Ofte dobles poengene eller innsatsen det spilles om én eller flere ganger under spillets gang. Historikk Forløpere til backgammon er blitt spilt i flere tusen år, blant annet i India, senere i det gamle Hellas og av romerne. Spillet har også lange tradisjoner i de nordiske land. Den nåværende formen oppstod i England på 1600-tallet og var tidligere mest utbredt der og i USA, samt i de østlige Middelhavslandene. I 1960-årene fikk spillet en renessanse over store deler av verden. Det arrangeres turneringskonkurranser i backgammon, der det spilles med innsats, blant annet VM fra 1965 og NM fra 1991. Norges Backgammonforbund ble stiftet i 1994. Les mer i Store norske leksikon brettspill Eksterne lenker Norges Backgammonforbunds nettsider